সমাজের মূলধারা থেকে দূরে থাকা নওগাঁর বরেন্দ্র এলাকার ক্ষুদ্র নৃগোষ্ঠীর লোকদের জীবনে লাগেনি আধুনিকতার ছোঁয়া। ক্ষুদ্র নৃগোষ্ঠীর লোকদের জীবনমান উন্নয়নে সরকারের নেওয়া নানা পদক্ষেপ তাদের কাছে খুব কমই পৌঁছে। তাই অপুষ্টি, অবহেলা আর অনাদরে বেড়ে উঠছে নতুন প্রজন্ম। তারা বেড়ে উঠছে অস্বাস্থ্যকর পরিবেশে। প্রাতিষ্ঠানিক শিক্ষাবঞ্চিতও তারা। অশিক্ষা আর দারিদ্র্যের কারণে স্থানীয় প্রভাবশালীদের হাতে ক্ষুদ্র নৃগোষ্ঠীর লোকেরা বঞ্চনার শিকার হচ্ছে হরহামেশা। তারা স্থানীয় জোতদার ও প্রভাশালীদের কূটকৌশলে হারাচ্ছে তাদের ভূমি। বিভিন্ন মামলায় দীর্ঘ সময়ে প্রভাবশালীদের সঙ্গে টিকে থাকতে না পেরেও ক্ষতিগ্রস্ত হচ্ছে তারা। প্রভাবশালী গোষ্ঠীর হামলা-মামলার সঙ্গে উচ্ছেদ আতঙ্কে দিন পার করে ক্ষুদ্র নৃগোষ্ঠীর নারী ও পুরুষরা। ফলে নিজেদের অস্তিত্ব টিকিয়ে রাখতে আন্দোলন-সংগ্রামের পথ বেছে নিচ্ছে তারা।